**Татар гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры сораулары җаваплары**

**2018-2019 уку елы. 10 нчы сыйныф**

Максималь балл – **76**

**I. Тестлардан берәр дөрес җавапны билгеләгез.**

1. Татар алфавитындагы 20 нче урында урнашкан хәреф дөрес күрсәтелгән рәтне билгеләгез. (**2 балл**)

а) П;

ә) О;

**б) Ө;**

в) У.

2. ***Тукран*** сүзнең транскрипциясе дөрес күрсәтелгән рәтне билгеләгез. (**2** **балл**)

а) [тукран];

ә) [тукъран];

б) [тукыран];

**в) [тукъыран].**

3. Шигъри юллардагы омонимнарның төре дөрес күрсәтелгән рәтне билгеләгез. (**2 балл**)

*Эчәрмен әле сусатса –*

*Алсу татлы*

*Су сатса.* (Р.Миңнуллин)

а) саф лексик омонимнар;

**ә) омофоннар;**

б) омографлар;

в) омоформалар.

4. Фразеологик әйтелмәнең мәгънәсе дөрес күрсәтелгән рәтне билгеләгез. (**2 балл**)

***Бака туе ясау***

**а) кешеләрнең бер-берсен тыңламыйча, барысы бергә кычкырып сөйләшүләре;**

ә) бик күп кешенең бер мәҗлестә матур итеп күңел ачулары;

б) бака кебек юан, билсез кешеләрнең бергә җыелып сөйләшүләре;

в) бик матур үткәрелгән туй мәҗлесе.

5. Ясагыч кушымчасы булган сүзләрдән генә торган рәтне билгеләгез. (**2 балл**)

а) *салкыннар*, *китапханә*, *кызгылт*;

ә) *өстәлдә*, *укысаң*, *көлеп*;

**б) *битлек*, *хәбәрләш*, *җырлап*;**

в) *зәңгәрсу*, *балык*, *киттеләр*.

6. Җөмләдәге калын хәрефләр белән бирелгән сүзләрнең кайсы сүз төркеменә караганлыгы дөрес күрсәтелгән рәтне билгеләгез. (**2 балл**)

*Бу дөньяга без килгәнбез икән*

***Юкка*** *түгел,* ***юкка*** *түгелдер.* (Н.Нәҗми)

а) юнәлеш килешендәге исем;

**ә) сәбәп-максат рәвеше;**

б) хәбәрлек сүз;

в) исемләшкән хәбәрлек сүз.

7. Җөмләдәге сүз төркемнәре дөрес күрсәтелгән рәтне билгеләгез. (**2 балл**)

*Атымны учак яктысына китереп бәйләдем дә мин дә малайлар арасына чүгәләдем.* (Г.Бәширов)

а) исем, исем, бәйлек сүз, хәл фигыль, хикәя фигыль, теркәгеч, алмашлык, кисәкчә, исем, бәйлек сүз, хикәя фигыль;

ә) исем, исем, исем, хәл фигыль, хикәя фигыль, кисәкчә, алмашлык, кисәкчә, исем, бәйлек сүз, хикәя фигыль;

б) исем, исем, исем, хәл фигыль, хикәя фигыль, теркәгеч, алмашлык, теркәгеч, исем, бәйлек сүз, хикәя фигыль;

**в) исем, исем, исем, хәл фигыль, хикәя фигыль, теркәгеч, алмашлык, кисәкчә, исем, бәйлек сүз, хикәя фигыль.**

8. Җөмләдәге куелырга тиешле тыныш билгеләренең саны дөрес күрсәтелгән рәтне билгеләгез. (**2 балл**)

*Кечкенә генә куыш ясалып беткәч Иван Иванович шунда тынычлап ял итте һәм төнге ябалаклар тавышы булмаса ул әле бәлки кояш чыкканга кадәр дә кузгалмый ятар иде* (А.Расих)

**а) 7;**

ә) 6;

б) 5;

в) 4.

9. Иярчен җөмләнең төре дөрес күрсәтелгән рәтне билгеләгез. (**2 балл**)

*Рөстәмнең күзләре дүрт булды: ул берничә абагада нәфис бриллиант кашларыдай җем-җем итеп торган чәчәкләр күрде.* (Г.Кутуй)

а) иярчен хәбәр җөмлә;

ә) иярчен рәвеш җөмлә;

**б) иярчен сәбәп җөмлә;**

в) иярчен күләм җөмлә.

10. Кушма җөмләнең төре дөрес күрсәтелгән рәтне билгеләгез. (**2 балл**)

*Март ахыры якынлашкач, беренче яңалык шул булды: кычыткан күбәләге оча башлады.* (Г.Хәсәнов)

а) тиңдәш иярүле күп иярченле катлаулы кушма җөмлә;

**ә) тиңдәш түгел иярүле күп иярченле катлаулы кушма җөмлә;**

б) бер-бер артлы иярүле күп иярченле катлаулы кушма җөмлә;

в) берничә төр иярүле күп иярченле катлаулы кушма җөмлә.

**II. Башыгызны эшләтегез.**

Әлеге аутентик сөйләш үрнәген әдәби телгә әйләндереп языгыз. **(10 балл**) *Һәр хата өчен 0,5 балл киметелә.*

*Начар вакытлар булды. Әти, әни булды, әлбәттә, 8 бала үстек. Сугыштан соңгы чорлар. Әти кычыткан алып кайта, әни аны зур табакка салып, бер стакан он сибеп бирә иде. Бер табактан ашый идек. Шуннан соң кул белән җир казыйбыз, күршеләр белән алмашлап. Колхозга эшкә йөрибез...*

*Сабантуйлар була иде. Колгага яулык бәйләп, кемдә нәрсә бар, шуны җыеп йөри торганнар иде.*

**III. Теоретик бирем.**

Алмашлык сүз төркеме турында белгәннәрегезне языгыз, фикерләрегезне мисаллар ярдәмендә аңлатыгыз. (**12 балл**)

**IV. Гамәли-иҗади бирем.**

*Ялгыз агачны җил бора, күп агач җилне бора.* (Мәкаль)

1. ***Ялгыз*** сүзенә фонетик анализ ясагыз. (**5 балл**)

2. ***Агач*** тамырыннан яңа 6 сүз ясагыз. Аларның кайсы сүз төркеменә караганлыкларын күрсәтегез. (**3 балл**)

3. ***Ялгыз****,* ***күп****,* ***бора*** сүзләренә морфологик анализ ясагыз. (**6 балл**)

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. Тыныш билгеләренең куелышын кагыйдәләргә таянып аңлатыгыз. (**8 балл**)

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. (**12 балл**)