**Татар гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры сораулары җаваплары**

**2018-2019 уку елы. 9 нчы сыйныф**

Максималь балл – **69**

**I. Тестлардан берәр дөрес җавапны билгеләгез.**

1. Җөмләләрдәге сүз басымы соңгы иҗеккә төшмәгән сүзләр дөрес күрсәтелгән рәтне билгеләгез. (**2 балл**)

*Язмыш синең тез астыңа китереп сукса, егылмас өчен, якасына ябыш. Утларга салса, үзең аннан да көчле ян, шулвакыт аның кызуын сизмәссең.* (Ф.Яруллин)

а) *ябыш*;

ә) *ябыш*, *шулвакыт*;

б) *егылмас*, *ябыш*, *шулвакыт*;

**в) *егылмас*, *ябыш*, *шулвакыт*, *сизмәссең.***

2. Җөмләдәге ТСТ калыбындагы иҗекләр саны дөрес күрсәтелгән рәтне билгеләгез. (**2 балл**)

*Мин көтәм, менә ул канатларын җыяр да, иптәшләре кебек үк, җиргә таштай атылып төшәр.* (**И.Гази**)

а) 11;

**ә) 12;**

б) 13;

в) 14.

3. Мәкальдәге антонимнар дөрес күрсәтелгән рәтне билгеләгез. (**2 балл**)

*Атаң-анаң – чын дустың, дус-ишләрең – юлдашың.* (Мәкаль)

**а) *атаң-анаң*;**

ә) *дус-ишләрең*;

б) *атаң-анаң*, *дус-ишләрең*;

в) *дустың*, *юлдашың*.

4. Шигъри юллардагы калын хәрефләр белән бирелгән сүзнең кулланылыш дәрәҗәсе ягыннан төре дөрес күрсәтелгән рәтне билгеләгез. (**2 балл**)

*Курыкмагыз, кошлар, күреп сез яныгызда мин барын;*

*Мин тимәм сезгә,* ***фәкать*** *сайравыгызны тыңлармын.* (Г.Тукай)

**а) актив;**

ә) тарихи;

б) архаизм;

в) неологизм.

5. Җөмләдәге ясалма сүзләр дөрес күрсәтелгән рәтне билгеләгез. (**2 балл**)

*Аның киемнәре элеккечә пөхтә, ап-ак күлмәгенә кара галстук таккан, чалбары яхшылап үтүкләнгән, туфлиләре ялтырап тора.* (Ф.Садриев)

**а) *киемнәре*, *элеккечә*, *яхшылап*, *үтүкләнгән*, *ялтырап*;**

ә) *киемнәре*, *элеккечә*, *яхшылап*, *үтүкләнгән*;

б) *киемнәре*, *элеккечә*, *ап-ак*, *яхшылап*, *үтүкләнгән*, *ялтырап*;

в) *киемнәре*, *күлмәгенә*, *кара*, *үтүкләнгән*, *ялтырап*.

6. Мәкальдә кулланылган сүз төркемнәре дөрес күрсәтелгән рәтне билгеләгез. (**2 балл**)

*Дөньяда ата-анадан башка бар да табыла.* (Мәкаль)

а) исем, исем, бәйлек сүз, билгеләү алмашлыгы, теркәгеч, хикәя фигыль;

ә) исем, исем, бәйлек, билгеләү алмашлыгы, кисәкчә, хикәя фигыль;

**б) исем, исем, бәйлек сүз, билгеләү алмашлыгы, кисәкчә, хикәя фигыль.**

в) исем, исем, бәйлек сүз, хәбәрлек сүз, кисәкчә, хикәя фигыль;

7. Җөмләдәге санның мәгънә төркемчәсе дөрес күрсәтелгән рәтне билгеләгез. (**2 балл**)

*Ярты ел йомгакларыннан күренгәнчә, сез туксан тугыз бөтен уннан бер процент өлгереш биргәнсез.* (Т.Миңнуллин)

**а) микъдар;**

ә) бүлем;

б) чама;

в) җыю.

8. Җөмләдәге ияләр дөрес күрсәтелгән рәтне билгеләгез. (**2 балл**)

*Елга төбен үги ана яфрагы, бака яфрагы, каз үләне баса.* (Р.Төхфәтуллин)

а) *яфрагы*, *яфрагы*, *үләне*;

ә) *үги ана яфрагы*, *бака яфрагы*, *үләне*;

**б) *үги ана яфрагы*, *бака яфрагы*, *каз үләне*;**

в) *елга*, *үги ана яфрагы*, *бака яфрагы*, *каз үләне*.

9. Иярчен җөмләнең төре дөрес күрсәтелгән рәтне билгеләгез. (**2 балл**)

*Юлда йоклаганда, бер күзең ачык булсын.* (Мәкаль)

а) синтетик иярчен шарт җөмлә;

ә) синтетик иярчен урын җөмлә;

б) аналитик иярчен вакыт җөмлә;

**в) синтетик иярчен вакыт җөмлә.**

10. Кушма җөмләнең төре дөрес күрсәтелгән рәтне билгеләгез. (**2 балл**)

*Галимҗан Ибраһимов үзе төзегән, үзе барлыкка китергән дәреслекләр нигезендә укыта*. (С.Кудаш)

**а) тиңдәш иярүле күп иярченле катлаулы кушма җөмлә;**

ә) тиңдәш түгел иярүле күп иярченле катлаулы кушма җөмлә;

б) бер-бер артлы иярүле күп иярченле катлаулы кушма җөмлә;

в) берничә төр иярүле күп иярченле катлаулы кушма җөмлә.

**II. Башыгызны эшләтегез.**

Җөмләләрдә кулланылган ***тума*** сүзенең мәгънәләрен аңлатып языгыз. (**5 балл**)

*Ул сыерның кайдан чыкканлыгын, аның кем тумасы булганлыгын сөйли –* ***токым****.*

*Тума ага –* ***бертуган****.*

*Авыл тумасына шәһәр һавасы килешмәс булды. –* ***теге яки бу урында туып-үскән, шуннан чыккан кеше****.*

*Эт белән бүре туган булса да, тума дошман. –* ***тумыштан***

*Сабир тума надан, ләкин шат, шаян бер кызга өйләнә. –* ***бөтенләй, тулысынча.***

**III. Теоретик бирем.**

Татар орфографиясенең принциплары турында белгәннәрегезне языгыз. Фикерегезне мисаллар ярдәмендә дәлилләгез. (**12 балл**)

**IV. Гамәли-иҗади бирем.**

*Аккош очар күл күреп, былбыл очар гөл күреп.* (Мәкаль)

1. ***Күреп*** сүзенә фонетик анализ ясагыз. (**5 балл**)

2. ***Былбыл*** сүзенең синонимын языгыз. (**1 балл**)

3. ***Аккош****,* ***очар****,* ***күреп*** сүзләренә морфологик анализ ясагыз. (**6 балл**)

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. Тыныш билгеләренең куелышын кагыйдәләргә таянып аңлатыгыз. (**8 балл**)

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. (**12 балл**)